फिलहाल तुषार के पास अपने संग्रह में दुनिया के करीब 67 देशों में निर्मित पेंसिलों का खजाना है और वे इसे और भी अधिक विस्तार देना चाहते हैं। तुषार कहते हैं, ‘‘मेरा सपना है कि एक दिन मेरे पास दुनिया के नक्शे में मौजूद प्रत्येक देश में बनी हुई पेंसिल मौजूद हो और मुझे उम्मीद है कि अपने परिजनों और शुभचिंतकों की बदौलत मैं ऐसा करने में सफल रहूंगा।’’ एक काॅमर्शियल पायलट आशीष लखनपाल के पुत्र तुषार रोजाना इंटरनेट पर घंटों अजूबी पेंसिलों को तलाशने में व्यतीत करते हैं और फिर अपने माता-पिता के सहयोग से वे उन्हें अपने संग्रह का हिस्सा बनाते हैं। तुषार आगे कहते हैं, ‘‘मेरे पिता जब भी कभी बाहर जाते थे तो वे लौटते हुए मेरे संग्रह के लिये पेंसिल जरूर लाते थे। इसके अलावा मेरे कई दोस्त और मिलनेवाले मेरे इस सपने को पूरा करने में अपनी तरफ से पूरी मदद कर रहे हैं और उनमें से कोई भी जब भी किसी विदेश यात्रा पर जाता है तो वह मेरे संग्रह के लिये वहां से नई पेंसिल जरूर लेकर आता है।’’